辰陽館
作者：馮山
朝代：宋

paragraphs: 辰陽號難理，五溪地相跨。
邊臣重綏撫，蠻獠愈驕詐。
封陲苦侵暴，文書困譏罵。
誰爲太守樂，一笑不得暇。
張公抗辰旆，烽障幾欲罷。
偃息有餘地，登臨無一舍。
迺興辰陽館，城東兩山胯。
泉聲落溪谷，湖光照亭榭。
花木親種植，朋僚日追迓。
投壺征虜祭，圍棋太傅謝。
高風邈難繼，維公並驅駕。
有客嘗一至，席參鄒枚亞。
覽物言思闊，醒魂耳目乍。
欲記傳之久，恨無文章價。
願公賁泉石，遊宴日来藉。
新詩上碑刻，佳景若圖畫。
旦暮趣召還，歸爲中州詫。